
Παρασκευή, 14 Αυγούστου 2026
ΔΕΛΤΙΟ ΤΥΠΟΥ
Συνέχεια ενημέρωσης αναφορικά με τον εντοπισμό και διάσωση 50 αλλοδαπών νότια της Αγίας Γαλήνης - Εντοπισμός και διάσωση 86 αλλοδαπών στην Ιεράπετρα - Εντοπισμός και διάσωση 58 αλλοδαπών στην Ιεράπετρα - Εντοπισμός και διάσωση 48 αλλοδαπών νότια της Γαύδου - Διακομιδές ασθενών
	

Συνέχεια ενημέρωσης: 
Αναφορικά με τον εντοπισμό και διάσωση πενήντα (50) αλλοδαπών, τις μεσημβρινές ώρες την 13.08.2026 νότια της Αγίας Γαλήνης, συνελήφθη ένας 35χρονος αλλοδαπός (υπήκοος Ν. Σουδάν) εκ των ανωτέρω για παράβαση του Ν. 3386/2005 «Παράνομη είσοδος στη χώρα», του Ν. 5038/23 "Διευκόλυνση" και του άρθρου 306 του Π.Κ. "Έκθεση", καθώς αναγνωρίστηκε από τους υπόλοιπους ως ο διακινητής τους. Σύμφωνα με τους αλλοδαπούς, εκκίνησαν τις βραδινές ώρες την 10.08.26 από το Τομπρούκ της Λιβύης, έναντι του χρηματικού ποσού 1.500 έως 2.000 δολαρίων, για τη μεταφορά τους στην Ελλάδα. Προανάκριση διενεργείται από το Λιμεναρχείο Ρεθύμνου. 

*****

Τις πρώτες πρωινές ώρες σήμερα, ενημερώθηκε η Λιμενική Αρχή της Ιεράπετρας από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ., για την παροχή συνδρομής σε μία λέμβο σε δυσχερή θέση με αλλοδαπούς επιβαίνοντες, στη θαλάσσια περιοχή 32νμ νότια της Ιεράπετρας. Εντοπίστηκαν ογδόντα έξι (86) αλλοδαποί (άντρες) και περισυλλέχθηκαν από Περιπολικό σκάφος Λ.Σ.-ΕΛ.ΑΚΤ. (Π.Λ.Σ.) και μεταφέρθηκαν με ασφάλεια στο αλιευτικό καταφύγιο της Ιεράπετρας. Προανάκριση διενεργείται από το Λιμεναρχείο Ιεράπετρας.

*****

Τις πρώτες πρωινές ώρες σήμερα, ενημερώθηκε η Λιμενική Αρχή της Ιεράπετρας για την ύπαρξη αλλοδαπών στην περιοχή "ΨΑΛΙΔΙΑ" Μακρύ Γιαλού του δήμου Σητείας. Στο σημείο μετέβησαν στελέχη Λ.Σ.-ΕΛ.ΑΚΤ., όπου εντόπισαν 58 αλλοδαπούς (άντρες) και τους μετέφεραν στον προσωρινό χώρο φιλοξενίας του δήμου. Προανάκριση διενεργείται από το Λιμεναρχείο Ιεράπετρας.

*****

Τις βραδινές ώρες χθες, ενημερώθηκαν οι Λιμενικές Αρχές της Παλαιόχωρας και των Χανίων ότι το φορτηγό (Φ/Γ) πλοίο "DONAU EKSPRESS II" σημαίας Τουρκίας εντόπισε μία λέμβο στη θαλάσσια περιοχή νότια της Γαύδου και περισυνέλεξε 48 αλλοδαπούς (44 άντρες, 1 γυναίκα και 3 ανήλικοι) επιβαίνοντες. Οι ανωτέρω μετεπιβιβάστηκαν σε σκάφος της δύναμης Frontex, το οποίο τους μετέφερε στο λιμάνι «ΚΑΡΑΒΕ» της Γαύδου, και στη συνέχεια οδηγήθηκαν στον προσωρινό χώρο φιλοξενίας του δήμου Γαύδου. Προανάκριση διενεργείται από το Κεντρικό Λιμεναρχείο Χανίων. 

*****

Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-84χρονος, από το λιμάνι της Αλοννήσου στο λιμάνι του Βόλου, με το Ε/Γ-Τ/Ρ «ΑΞΙΟΝ ΕΣΤΙ» Ν.Π. 10001. και
-25χρονης, από το λιμάνι της Σκιάθου στο λιμάνι του Βόλου, με το ιδιωτικό σκάφος «ΑΘΩΣ» Ν. Σπετσών 323.

